**INDOKOLÁS**

**a Képviselő-testület Szervezeti és Működési Szabályzatáról szóló ……/2019. (X. 30.) önkormányzati rendelethez**

**1.§-hoz**

A vonatkozó jogszabályi rész az Önkormányzat és a polgármesteri hivatal hivatalos elnevezését szabályozza.

**2.§-hoz**

A vonatkozó jogszabályi rész az Önkormányzat jelképeiről és ünnepeiről rendelkezik.

**3.§-hoz**

A vonatkozó jogszabályi rész az Önkormányzat feladatait mutatja be nem taxatív felsorolásban.

**4.§-hoz**

A vonatkozó jogszabályi rész az Önkormányzat üléseinek fajtáit, minimális számát, kezdési időpontját szabályozza.

**5.§-hoz**

A vonatkozó jogszabályi rész szabályozza az Önkormányzat üléseinek összehívási rendjét, az összehívás módját, a tanácskozási jogra jogosultak körét, valamint szabályozza azt, hogy a lakosság önszerveződő közösségei, a civil szerveződések hogyan vehetnek részt az üléseken, és milyen módon tájékozódhatnak az önkormányzati munkáról.

**6.§ - 12.§-hoz**

A vonatkozó jogszabályi rész szabályozza az elnök feladatait az ülés vezetésével kapcsolatban, a tanácskozás rendjét, továbbá az ülés félbeszakítását nem várt rendzavarás esetén, a napirendi pont elnapolását, elhúzódó napirendi vita esetén a vita lezárást, a rend fenntartása érdekében az elnök eszközeit.

**13.§ - 24.§-hoz**

A vonatkozó jogszabályi rész az egyes ülések napirendjének megállapítását, az előterjesztések körét szabályozza. Az előterjesztés lehet szóbeli vagy írásbeli, szabályozásra kerül az is, hogy milyen módon kezdeményezheti egy előterjesztés megtárgyalását az önkormányzati képviselő.

A 16.§ részletesen szabályozza a kérdés és az interpelláció intézményét. A kérdés az Önkormányzat működését, döntés-előkészítési mechanizmusát érinti, az arra adott válasz tájékoztatás, amely nem igényel elfogadást.

Az interpelláció konkrét ügyben történő, vélhetően megoldást sürgető problémafelvetés, amelyre vonatkozóan adandó válasz elfogadásáról nyilatkoztatni kell az interpelláló személyt, ill. adott esetben a Képviselő-testületet.

A 18.§ a személyes érintettség bejelentésének elmulasztása esetén állapít meg jogszabálysértést, mivel a személyes érintettség sok esetben csak képviselői bejelentés esetén válhat ismertté, ennek elmulasztása pedig kihatással lehet a szavazás eredményére is.

A 20-23.§ a felszólalások típusait és az azokra vonatkozó részletes szabályokat rögzíti.

**25.§ - 28.§-hoz**

A vonatkozó jogszabályi rész a szavazás rendjét szabályozza: a nyílt, a név szerinti és a titkos szavazás részletes szabályait határozza meg.

A név szerinti szavazás és a titkos szavazás módjának meghatározása kötelező.

**29.§-hoz**

A határozatok az Önkormányzat döntései. A könnyebb visszakereshetőség érdekében a betűrendes vezetésüket írja elő a rendelet. A határozatok végrehajtásáról félévente számol be a jegyző a Képviselő-testület előtt, hogy a Képviselő-testület megismerhesse a végrehajtás menetét.

**30.§-hoz**

Az Önkormányzat rendelete jogszabály, a szabályozás részletezi, ki tehet rendeleti javaslatot, és hogy miképp történik a rendeleti javaslathoz benyújtott módosító javaslatokról a szavazás, meghatározza továbbá a rendelet kihirdetésének módját.

**31.§-hoz**

A vonatkozó jogszabályi rész a jegyző törvényességi észrevételének rendjét szabályozza.

**32.§ - 38.§-hoz**

Az Önkormányzat szerveinek és azok feladatainak felsorolása kötelezően szabályozandó.

Pénzügyi bizottság létrehozása kötelező, továbbá ki kell jelölni a vagyonnyilatkozatok kezelésével foglalkozó bizottságot. A rendelet 4 bizottság felállításáról rendelkezik meghatározva azok feladatait.

A polgármester főállásban látja el e tisztségét. Az alpolgármester társadalmi megbízatású.

A polgármesteri hivatal neve Körmendi Közös Önkormányzati Hivatal. Az Önkormányzat két Társulásnak tagja: a Körmend és Kistérsége Önkormányzati Társulásnak és a Körmend és Mikrotérsége Köznevelési Intézményfenntartó Társulásnak.

**39.§ - 40.§-hoz**

A vonatkozó jogszabályi rész a nemzetiségi önkormányzatra vonatkozó szabályokat rögzíti.

Körmenden Roma Nemzetiségi Önkormányzat működik.

**41.§ - 47.§-hoz**

A vonatkozó jogszabályi rész a települési képviselők jogait és kötelezettségeit rögzíti. Szabályozza a képviselőket megillető tiszteletdíj mértékét.

**48.§ - 51.§-hoz**

A vonatkozó jogszabályi rész a képviselők, a polgármester és az alpolgármester összeférhetetlenségének esetére állapítja meg az eljárási szabályokat. Képviselő esetében a Pénzügyi és Közbeszerzési Bizottság, míg a polgármester és az alpolgármester esetében egy háromtagú ad hoc bizottság jogosult eljárni, a tényállást tisztázni.

A rendelet meghatározza az összeférhetetlenségi ügy tárgyalására vonatkozó szabályokat.

**52.§ - 55.§-hoz**

A vonatkozó jogszabályi rész a vagyonnyilatkozattal kapcsolatos eljárás szabályait rögzíti. Az eljárást a Pénzügyi és Közbeszerzési Bizottságnál kell kezdeményezni, amely bizottság a vagyonnyilatkozatok őrzéséért is felelős.

**56.§-hoz**

Avonatkozó jogszabályi rész a hatálybalépést és a korábbi rendelet hatályon kívül helyezését szabályozza.